Hei, denne artikkelen er over ett år gammel og kan inneholde utdatert informasjon

(Dagbladet): Den svenske riksavisa siterer Värmlands Folkblad.

- Vi har besøkt en klubb, det har vi. Hvis du eier en klubb, kan du ha mange ulike roller, men å være trener er ikke aktuelt, sier Sven-Göran Eriksson til avisa.

Denne klubben skal altså være den norske andredivisjonsklubben Fram Larvik.

- Sverige er litt vanskelig fordi man ikke får eie mer enn 49 prosent, sier svensken om mulighetene for å kjøpe en svensk klubb.

Rune Holst Bloch, daglig leder i Fram Larvik, ønsker ikke å kommentere ryktene overfor Dagbladet.

Norske idrettslag - og fotballklubber - er medlemseide, men Eriksson vil kunne gå inn som aksjonær.

- Har troen på norsk fotball

Overfor Dagbladet tidligere i vinter sa svensken at han godt kunne tenkt seg å trene en norsk klubb.

- Jeg vil gjerne trene et norsk lag. Fordi jeg har troen på norsk fotball. At den vil forbedre seg mye i åra framover, sa Svennis til Dagbladet i februar.

Sven-Göran Eriksson Født: 5. februar 1948 i Sunne, Sverige.

Spilte for Torsby, Sifhälla og Karlskoga. Har trent Degerfors, IFK Göteborg, Benfica, Roma, Fiorentina, Benfica, Sampdoria, Lazio, Manchester City, Leicester, Guangzhou FC, Shanghai SIPG og Shenzhen FC.



Har også trent Englands landslag, Mexicos landslag og Elfenbensskystens landslag.



Titler som trener: To svenske seriegull (IFK), to svenske cupgull (IFK), UEFA-cupen (IFK), tre portugisiske seriegull (Benfica), portugisisk cupgull (Benfica), fire italienske cupgull (Roma, Sampdoria og to ganger Lazio), italiensk seriegull (Lazio), cupvinnercuptittel (Lazio).

For et halvt år siden sirkulerte ryktene om at Svennis var interessert i en investorrolle i Fram Larvik.

Da ble han observert under en fotballkamp på Framparken.

- Jeg er ikke her for å investere penger i Fram, sa Svennis om spekulasjonene i et intervju med TV 2.

- En feiltakelse

Svensken har vært åpen om at han leter etter ny jobb, men 70-åringen tar ikke hva som helst.

- Jeg hopper ikke inn i andredivisjonen i Kina igjen. Det var en feiltakelse. Jeg er sugen på å jobbe igjen og vil jobbe igjen, sa Svennis til Aftonbladet i fjor sommer.

Svensken har en lang managerkarriere bak seg.

Eriksson, som seinest trente kinesiske Shenzhen FC, har trent storklubber som Roma, Lazio og Manchester City, samt det engelske herrelandslaget.